Toisinaan tulee palautetta housuista, jotka ovat kokeneet kovia. Ehkä joku saumoista on ratkennut, housuihin on ilmestynyt mystinen reikä tai ne ovat menettäneet joustavuutensa, sileytensä, värinsä tai kaikki mainitut kerralla. Niin voi käydä monestakin syystä, ja nyt kun on kokemusta satojen tuhansien parien myynnistä, suurin osa näistä syistä on tunnistettu. Valitettavan usein niihin liittyy inhimillinen toiminta, selkosuomeksi moka, virhe tai vahinko. Yleisimpien vahinkojen ykköseksi pääsee pyykinkäsittely: liian korkea pesulämpötila, rumpukuivaus, voimakkaat pesuaineet ja silitysrauta tai näiden erilaiset yhdistelmät. Pari kertaa paluupostissa on saatu alushousut, joiden kulma on jäänyt pesukoneen luukun lukkoon. Jälki on mielenkiintoisen näköistä. Edes arvokkaat alushousut eivät kestä tarpeetonta voimankäyttöä. Ihan helposti langat eivät normaalikäytössä katkeile ja erilaisten vahinkojen synty voidaan selvittää aika tarkkaan. Näitäkään tunnustuksia ei saatu kiduttamalla: ”Vedin pöksyjä jalkaan ja toinen lahje jäi varpaiden alle, horjahdin ja vyötärönauha rusahti. Luulin ensin ettei käynyt pahemmin, mutta seuraavan pesun jälkeen lanka oli lähtenyt purkautumaan”. ”Pakko myöntää, että housut ovat hanganneet sisäreisien kohdalta ja olen sen kyllä huomannut. Taisin vain toivoa, että ne sisäsaumat kestäisivät vielä pari vuotta”. Ja vaikka olisi miten hellävarainen, uskamattomiakin vahinkoja saamiemme viestien perusteella voi sattua.